Μητροπολίτης Μεσογαίας και Λαυρεωτικής Νικόλαος

Ο Μητροπολίτης Νικόλαος (κατά κόσμον Χατζηνικολάου, Θεσσαλονίκη, 13 Απριλίου 1954) είναι Έλληνας θεολόγος και ιεράρχης της Εκκλησίας της Ελλάδος, που διατελεί Μητροπολίτης Μεσογαίας και Λαυρεωτικής από το 2004.

Έχει διδάξει στα Πανεπιστήμια Αθηνών και Κρήτης, καθώς και στην Θεολογική Σχολή Balamand του Λιβάνου.

 Βιογραφικά στοιχεία 
Γεννήθηκε στις 13 Απριλίου 1954 στη Θεσσαλονίκη. Ο πατέρας του, Σωτήριος, με καταγωγή από την Αδριανούπολη, ήταν δικαστικός υπάλληλος. Η μητέρα του ήταν φυσικός, ενώ ο αδερφός του, Αρχιμανδρίτης Αστέριος, είναι προϊστάμενος της Αδελφότητας Θεολόγων «Ο Σωτήρ». Σπούδασε Φυσική στο Αριστοτέλειο Πανεπιστήμιο Θεσσαλονίκης και μετά την ολοκλήρωση των στρατιωτικών του υποχρεώσεων μετέβη στις ΗΠΑ, όπου συνέχισε με μεταπτυχιακές σπουδές Αστροφυσικής στο Πανεπιστήμιο Χάρβαρντ (Master of Arts in Astronomy, 1981) και στο ΜΙΤ (Master of Science (without course), 1984). Κατόπιν ακολούθησε διδακτορικές σπουδές στο HST (κοινό πρόγραμμα Harvard και ΜΙΤ), στον τομέα της Βιοϊατρικής Τεχνολογίας (Βιορευστοδυναμική, Μαθηματική Φυσιολογία, Αιμοδυναμική της καρδιάς και των αγγείων).

Σύμφωνα με δηλώσεις του, τον Φεβρουάριο του 1984 ένιωσε εσωτερική μεταστροφή και κλήση προς τον άγαμο κλήρο. Έτσι, ξεκίνησε να σπουδάζει θεολογία στην Θεολογική Σχολή του Τιμίου Σταυρού στην Βοστώνη, από όπου και έλαβε τους τίτλους Master of Theological Studies και Master of Theology το 1987.

Εργάστηκε ως ερευνητής και επιστημονικός συνεργάτης στο αγγειολογικό εργαστήριο του νοσοκομείου New England Deaconess, στο Τμήμα Αναισθησιολογίας του νοσοκομείου Massachusetts General και στη Μονάδα Εντατικής Θεραπείας του νοσοκομείου Boston Children’s. Επίσης, διετέλεσε επί διετία επιστημονικός σύμβουλος μεγάλων εταιρειών σε θέματα Διαστημικής Ιατρικής Τεχνολογίας.

 Διάκονος και Πρεσβύτερος 
Το 1989 επέστρεψε στην Ελλάδα. Εκάρη μοναχός στις 18 Μαρτίου 1989 στην Ιερά Μονή Στομίου Κονίτσης και την επομένη χειροτονήθηκε διάκονος και εν συνεχεία πρεσβύτερος στις 10 Σεπτεμβρίου του ιδίου έτους από τον Μητροπολίτη Δρυϊνουπόλεως Σεβαστιανό. Κατόπιν διέμεινε για δυόμιση χρόνια στο Άγιο Όρος και το 1994 ενεγράφη στο μοναχολόγιο της Ιεράς Μονής Σίμωνος Πέτρας. Κατόπιν, και ως το 2004, διακόνησε ως εφημέριος στο Σιμωνοπετρίτικο Μετόχι της Αναλήψεως στο Βύρωνα Αττικής.

Από το 1991 δίδαξε πανεπιστημιακά μαθήματα ιατρικού, βιοηθικού και θεολογικού περιεχομένου στις Ιατρικές Σχολές των Πανεπιστημίων Κρήτης και Αθηνών, καθώς και στην Θεολογική Σχολή Balamand του Λιβάνου. Τον Δεκέμβριο του 1993 ίδρυσε και ανέλαβε τη διεύθυνση του πρώτου στην Ελλάδα Κέντρου Βιοϊατρικής Ηθικής και Δεοντολογίας. Έκτοτε ασχολείται συστηματικά με την Ορθόδοξη Βιοηθική και τις κοινωνιολογικές επιπτώσεις της Βιοϊατρικής. Από το έτος 1998 είναι πρόεδρος της Επιτροπής Βιοηθικής της Εκκλησίας της Ελλάδος. Διετέλεσε επί επτά χρόνια μέλος της Εθνικής Επιτροπής Δεοντολογίας του Ε.Ο.Φ., επί πέντε χρόνια μέλος του Εθνικού Συμβουλίου Έρευνας και Τεχνολογίας, επί είκοσι χρόνια μέλος του Εθνικού Οργανισμού Μεταμοσχεύσεων, μέλος της Επιτροπής Βιοηθικής της Διακοινοβουλευτικής Συνέλευσης Ορθοδόξων και επίσημος εκπρόσωπος της Εκκλησίας της Ελλάδος σε πολλές διεθνείς επιτροπές, συνέδρια και εκδηλώσεις.

Παράλληλα ακολούθησε διδακτορικές σπουδές στη Θεολογική Σχολή του Πανεπιστημίου Θεσσαλονίκης, της οποίας ανακηρύχθηκε διδάκτορας το 2003 στον τομέα της Χριστιανικής Ηθικής και Κοινωνιολογίας (Βιοηθικής).

 Μητροπολίτης 
Μητροπολίτης Μεσογαίας και Λαυρεωτικής εξελέγη στις 26 Απριλίου 2004. Χειροτονήθηκε επίσκοπος στις 30 Απριλίου από τον Αρχιεπίσκοπο Αθηνών Χριστόδουλο στον Μητροπολιτικό Ναό Αθηνών. Ενθρονίστηκε στις 26 Ιουνίου στον Καθεδρικό Ναό Κοιμήσεως της Θεοτόκου Σπάτων.

Τον Φεβρουάριο του 2005, μετά την απομάκρυνση του τότε Μητροπολίτη Αττικής Παντελεήμονα, ορίστηκε τοποτηρητής της Ιεράς Μητροπόλεως Αττικής. Στις 11 Μαρτίου 2009 παραιτήθηκε της τοποτηρητίας με επιστολή προς την Ιερά Σύνοδο, με την οποία αναδείκνυε το πρόβλημα της παρατεταμένης χηρείας, πλέον των τεσσάρων ετών, της Μητροπόλεως Αττικής.

Το έτος 2007, ο Μητροπολίτης Νικόλαος δέχθηκε στην επισκοπή του 55 μοναχές που αναγκάστηκαν να εγκαταλείψουν την Ιερά Μονή Αγίων Κηρύκου και Ιουλίττης Σιδηροκάστρου, λόγω της συμπεριφοράς του Μητροπολίτη Σιδηροκάστρου Μακαρίου, ο οποίος επιχειρούσε πλήρη παρέμβαση στα εσωτερικά και τα οικονομικά του μοναστηριού. Η αδελφότητα των μοναζουσών οργάνωσε με μέριμνα του Μητροπολίτη Νικολάου τη νέα Μονή Παντάνασσας Κερατέας και διαβιεί ως σήμερα εκεί.Η ΚΑΘΗΜΕΡΙΝΗ, 28.01.2007 Μοναχές εγκατέλειψαν μονή και χρέη, του Νικου ΠαπαχρηστουΈνταση στην Ιερά Μονή Κηρύκου και Ιουλίττης στο Σιδηρόκαστρο, metadata.gr, ΕΡΑ

Ως αποτέλεσμα της εμπειρίας που απέκτησε στα νοσοκομεία των ΗΠΑ αναφορικά με τη συμπαράσταση παιδιών και των οικογενειών τους, πολλές φορές με ασθένειες τελικού σταδίου, ίδρυσε στη Μητρόπολή του τον Μάρτιο του 2010. το μοναδικό κέντρο ανακούφισης ενήλικων ασθενών με καρκίνο στην Ελλάδα, την Μονάδα Ανακουφιστικής Φροντίδας «Γαλιλαία». Αυτή λειτουργεί έκτοτε στα Σπάτα Αττικής και σε συνεργασία με το Αντικαρκινικό Νοσοκομείο «Άγ. Σάββας», περιθάλπει σε ολιστική βάση, εντελώς δωρεάν, καρκινοπαθείς της περιοχής των Μεσογείων και της Λαυρεωτικής.

Με πρωτοβουλία του, το 2014, και σε συνεργασία με το Αρχηγείο ΓΕΣ και την ΑΣΔΕΝ κτίσθηκε στο πλέον απόμακρο νοτιοανατολικό άκρο της Ελλάδας, στη νήσο Στρογγύλη του συμπλέγματος του Καστελλορίζου, μικρό πέτρινο εκκλησάκι αφιερωμένο στον Άγιο Νικόλαο.Μεσογαίας Νικόλαος: Νήσος Στρογγύλη, το πολυτιμότερο κομμάτι της Ελληνικής γης, Λαυριακή, 29/11/2014Ι.Μ. Μεσογαίας καὶ Λαυρεωτικῆς, Θυρανοίξια παρεκκλησίου Ἁγ. Νικολάου στὴ Στρογγύλη 14.10.2014

Στο πλαίσιο της κοινωνικής δράσης της Μητροπόλεως πραγματοποιήθηκε ο πλήρης εξοπλισμός της Μονάδας Ανάνηψης Καρδιοχειρουργημένων Ασθενών του Νοσοκομείου «Ευαγγελισμός» και προσφέρονται χορηγίες σε νοσοκομειακές μονάδες (Αγγειοχειρουργική, Αρεταίειο Νοσοκομείο Αθήνας).

Το 2008 ανακηρύχθηκε επίτιμος διδάκτορας του τμήματος Κοινωνικής Θεολογίας του Πανεπιστημίου Αθηνών και το 2020 επίτιμος διδάκτορας του Τμήματος Δημοσίας Διοίκησης της Σχολής Επιστημών Οικονομίας και Δημόσιας Διοίκησης του Παντείου Πανεπιστημίου. Απο τις 30 Μαΐου 2018 είναι υποστράτηγος επί τιμή κατόπιν προτάσεως του τότε υπουργού Εθνικής Άμυνας, Πάνου Καμμένου.

 Παραπομπές 

Πηγές



 Εξωτερικοί σύνδεσμοι 
 Αφιέρωμα στον π. Νικόλαο Χατζηνικολάου
 Επιτροπή Βιοηθικής της Εκκλησίας της Ελλάδος

Νικόλαος
Κατηγορία:Απόφοιτοι του Αριστοτελείου Πανεπιστημίου Θεσσαλονίκης
Κατηγορία:Απόφοιτοι του Πανεπιστημίου Χάρβαρντ
Κατηγορία:Απόφοιτοι του Τεχνολογικού Ινστιτούτου Μασαχουσέτης